b'\n_START_ARTICLE_\nPetre Strihan\n_START_SECTION_\nBiografie\n_START_PARAGRAPH_\nS-a n\xc4\x83scut la Mizil \xc3\xaen familia avocatului Ion Constantinescu \xc8\x99i a so\xc8\x9biei lui, Steliana (n\xc4\x83scut\xc4\x83 Anastasiu). Din 1910 p\xc3\xa2n\xc4\x83 \xc3\xaen 1918 a urmat liceul la Ploie\xc8\x99ti \xc8\x99i Buz\xc4\x83u. Apoi a studiat dreptul la Universitatea din Bucure\xc8\x99ti din 1918 p\xc3\xa2n\xc4\x83 \xc3\xaen 1921, timp \xc3\xaen care a lucrat \xc3\xaen calitate de copist \xc3\xaen cadrul facult\xc4\x83\xc8\x9bii. A ob\xc8\x9binut un doctorat \xc3\xaen 1925 \xc8\x99i a lucrat ca instructor (1928-1938), conferen\xc8\x9biar universitar (1938-1942) \xc8\x99i profesor (1942-1947). A fost activ ca avocat din 1921 \xc8\x99i 1945, moment \xc3\xaen care a fost suspendat ca urmare a schimb\xc4\x83rilor politice care au urmat Loviturii de stat de la 23 august 1944. _NEWLINE_Profesorul Petre Strihan a \xc3\xaendeplinit func\xc8\x9bia de subsecretar de stat pentru administra\xc8\x9bie la Ministerul Afacerilor Interne (3 februarie 1942 - 23 august 1944) \xc3\xaen guvernul Ion Antonescu (3), mandatul s\xc4\x83u \xc3\xaencet\xc3\xa2nd \xc3\xaen urma destituirii \xc8\x99i arest\xc4\x83rii mare\xc8\x99alului Ion Antonescu \xc8\x99i a form\xc4\x83rii unui nou guvern._NEWLINE_\xc3\x8entre anii 1956 \xc8\x99i 1964, sub regimul comunist, a lucrat pe r\xc3\xa2nd \xc3\xaen calitate de contabil la un \xc8\x99antier \xc3\xaen Titu, gestionar la o cooperativ\xc4\x83 lucrativ\xc4\x83, controlor de bilete la Zoo B\xc4\x83neasa, muncitor la o uzin\xc4\x83 chimic\xc4\x83, arhivar \xc8\x99i operator de ma\xc8\x99in\xc4\x83 la alte cooperative. Din 1964 p\xc3\xa2n\xc4\x83 \xc3\xaen 1968, el a fost documentarist la Institutul de Istorie \xe2\x80\x9eNicolae Iorga\xe2\x80\x9d din Bucure\xc8\x99ti, fiind avansat la gradul de cercet\xc4\x83tor \xc8\x99tiin\xc8\x9bific \xc3\xaentre 1968 \xc8\x99i 1970.\n_START_SECTION_\nActivitatea literar\xc4\x83\n_START_PARAGRAPH_\nDebutul literar al lui Strihan a avut loc \xc3\xaen Flac\xc4\x83ra \xc3\xaen 1922, iar prima carte publicat\xc4\x83 a fost volumul Penumbre (1929). \xc3\x8entre 1922 \xc8\x99i 1929 a f\xc4\x83cut parte din cenaclul literar Sbur\xc4\x83torul. \xc3\x8en perioada interbelic\xc4\x83, scrierile sale au ap\xc4\x83rut \xc3\xaen Adev\xc4\x83rul literar, Convorbiri Literare, Via\xc8\x9ba literar\xc4\x83, Universul literar \xc8\x99i Slove. Dup\xc4\x83 1964 a publicat \xc3\xaen Luceaf\xc4\x83rul, Gazeta literar\xc4\x83 \xc8\x99i Rom\xc3\xa2nia Literar\xc4\x83. Ultimele sale poezii, delicate \xc8\x99i naive, au ap\xc4\x83rut \xc3\xaen volumele Poezii (1968), Moara albastr\xc4\x83 (1978) \xc8\x99i Lumini t\xc3\xa2rzii (1984).'